
Н А Р Е Д Б А
 
за управление и разпореждане със земи
от общинския поземлен фонд 
 
ГЛАВА ПЪРВА
Общи разпоредби

Чл.1. С тази наредба се уреждат реда и условията за управление и разпореждане със земи от общинския поземлен фонд (ОПФ) в съответствие с действащата нормативна уредба: Закона за общинската собственост (ЗОС), Закона за собствеността и ползването на земеделските земи (ЗСПЗЗ), Правилника за прилагане на Закона за собствеността и ползването на земеделските земи /ППЗСПЗЗ/, Закона за опазване на земеделските земи (ЗОЗЗ), Закона за опазване на околната среда /ЗООС/, Закона за аренда в земеделието /ЗАЗ/, Закона за задълженията и договорите /ЗЗД/, Наредбата за реда за придобиване, управление и разпореждане с общинско имущество на Общински съвет гр.Антоново и други свързани с тях нормативни документи. 
Чл.2. Кметът на Общината или упълномощен от него заместник кмет организира, ръководи и контролира управлението, стопанисването и ползването на земите от общинския поземлен фонд.
Чл.3. Земите от общински поземлен фонд са публична и частна общинска собственост, съгласно определенията на ЗОС.
Чл.4. Общински поземлен фонд по смисъла на тази наредба са земите от селскостопанския фонд, собственост на Община Антоново, които се намират извън границите на урбанизираните територии и не са застроени със сгради и съоръжения. 
 
ГЛАВА ВТОРА
Земи от общинския поземлен фонд
 
РАЗДЕЛ І 
Собственост

Чл.5. Общинският поземлен фонд включва всички земеделски земи, собственост на Община Антоново, за които има влязло в сила решение на Общинска служба по земеделие гр.Антоново за възстановяване право на собственост по чл. 18ж ал.1 и ал.2 или по чл.27 от ППЗСПЗЗ; придобитите с протоколно решение на комисията по чл.19 ал.2 от ЗСПЗЗ, както и тези, придобити по реда на закон.
 
РАЗДЕЛ ІІ
Управление и ползване на земеделските земи от общинския поземлен фонд

Чл.6. (1) Земеделските земи от ОПФ се управляват в интерес на населението в общината съобразно разпоредбите на закона и с грижата на добър стопанин.
(2) Общинският съвет определя земеделските земи от ОПФ – публична общинска собственост, които могат да се отдават под наем. В Решението имотите се описват по номер, площ, начин на трайно ползване, категория, местност и землище.
(3) Началният размер на годишната наемна цена за 1 дка земя от ОПФ се определя от Общинския съвет с Тарифа за начални тръжни цени при отдаване под наем и аренда на земеделски земи от ОПФ.
           (4) /Изм. с РШ № 115 от 13.09.2012 г. и Изм. с РШ № 450 от 29.08.2019 г./ Отдаването на земите от общинския поземлен фонд, с изключение на мерите и пасищата, под наем или аренда, се извършва чрез провеждане на публичен търг или публично оповестен конкурс по реда на гл. VІІ от НРПУРОИ. Въз основа на резултатите от проведения търг или конкурс се сключва договор за наем или аренда. 
       Срокът на договора за наем не може да бъде по-дълъг от 10 години.  
      /Изм. с РШ № 450 от 29.08.2019 г./ Минималният срок за отдване под аренда е 5 год.
      Срокът на договора за създаване и отглаждане на трайни насаждения се определя от продължителността на периода за създаване и отглеждане на отделните видове трайни насаждения съгласно приложенията към чл.5 от Наредбата за базисните цени на трайните насаждения /ДВ бр.107/2000год. отглеждане на отделните видове трайни насаждения съгласно приложенията към чл.5 от Наредбата за базисните цени на трайните насаждения /ДВ бр.107/2000 год.

 (5) Когато след проведените търгове или конкурси са останали незаети земи, те могат да се отдават под наем за срок от една година  със заповед на кмета на общината.
 (6) Земите от общинския поземлен фонд могат да се отдават под наем или аренда без търг или конкурс:   
  когато са заети с трайни насаждения; 
  когато не са били използвани две или повече стопански години; 
  в случаите по чл. 37в ал.10 от ЗСПЗЗ; 
  /нова, пр. с РШ № 170 от 29.04.2021 г./ на собственици или ползватели на животновъдни обекти с пасищни селскостопански животни, регистрирани в Интегралната иформационна система на БАБХ, когато земите са пасища, мери или ливади;
 в други случаи, определени в закон. 
  (7)  Общинският съвет по предложение на Кмета на общината определя маломерни имоти от общинския поземлен фонд, които могат да се отдават под наем за една година без провеждане на публичен търг или публично оповестен конкурс.  
 Чл.7. (1) Земеделските земи от ОПФ могат да се отдават под наем на безимотни и малоимотни граждани с постоянно местоживеене в населеното място, в което се намират земите.  
 (3) Безимотни и малоимотни граждани, които желаят да получат земеделски земи под наем, подават заявление до Кмета на Общината, което съдържа следните данни: име, презиме и фамилия на заявителя по документ за самоличност, ЕГН, лична карта – номер, дата и място на издаване, както и адресна регистрация. В заявлението се посочва площта и местонахождението на земеделската земя, която се иска под наем.
(4) Към заявлението безимотните граждани прилагат декларация, че:
1. не притежават земеделска земя на територията на землището и в страната;
2. не им се възстановява право на собственост върху земя по ЗСПЗЗ – пряко или по наследство на територията на землището и в страната;
3. за неверни данни носят отговорност по чл. 313 от Наказателния кодекс.
(5) Към заявлението малоимотните граждани прилагат:
1. решение по чл. 18ж, ал. 1 и ал. 2 или по чл. 27 от ППЗСПЗЗ на Общинска служба по земеделие гр.Антоново, за възстановено право на собственост; 
2. декларация, че не притежават друга земеделска земя на територията на страната;
3. декларация, че за неверни данни носят отговорност по чл. 313 от Наказателния кодекс.
(6) Към заявлението се прилага нотариално заверено пълномощно, когато се подава от пълномощник.
(7) Общинска служба по земеделие гр.Антоново изготвя служебни бележки, удостоверяващи наличието или липсата на обстоятелствата по ал. 4 и 5.
(8) Постъпилите в срока по ал. 3 заявления се разглеждат от комисия, назначена от Кмета на Общината при спазване на изискванията за предимство, посочени в чл. 21, ал. 1 и 2 от ЗСПЗЗ. В комисията задължително участва кметът на населеното място.
(9) Максималният размер земеделска земя, който може да се отдаде под наем на безимотни и малоимотни граждани не може да надвишава 10 декара. Малоимотните граждани могат да получат под наем такава площ, която заедно със собствената им земя да не надвишава 10 декара.
(10) Кметът на Общината одобрява списък на безимотните и малоимотни граждани, на които се предоставя под наем земеделска земя от ОПФ. Списъкът се обявява по реда на ал. 2 и е основание за сключване на договор за наем.
(11) Договорът за наем се сключва от Кмета на Общината за срок до 3 стопански години.
Чл.8. /Изм. с РШ № 170 от 29.04.2021 г./ След задоволяване на нуждите на безимотните и малоимотни граждани, останалата земеделска земя от ОПФ се отдава под наем на физически и/или юридически лица чрез провеждане на публичен търг или публично оповестен конкурс, по реда на глава VІІ от Наредбата за реда за придобиване, управление и разпореждане с общинско имущество на Общински съвет гр.Антоново.
Чл.9. (1) Договорът за наем се сключва от Кмета на Общината за срок до 5 стопански години.
(2) Първоначалната вноска от договореният размер на годишния наем се заплаща по сметка на Общината преди подписване на договора. Всяка следваща годишна вноска се заплаща в срок до първи октомври на съответната стопанската година.
(3) Отдадените под наем земеделски земи от ОПФ се предават на наемателя от представител на общината. За предаването се съставя протокол, подписан от представители на двете страни.
(4) В договорите за наем се предвижда увеличаване на наемната цена с официалния инфлационен индекс на потребителските цени, публикуван от Националния статистически институт.
(5) Не се допуска преотдаване на наетата земеделска земя от ОПФ.
(6) При лошо стопанисване на отдадената под наем земеделска земя и при нарушаване на ал.5, наемодателят е в правото си едностранно да прекрати предсрочно действието на договора, след едномесечно предизвестие, като платеният наем не се връща.
(7) При добросъвестно изпълнение на договора и при предварително писмено заявено искане от наемателя, същият може да бъде продължен но не повече от 10 години.
Чл.10. При наличие на споразумителен протокол по чл. 37в от ЗСПЗЗ, земеделската земя се отдава под наем за срок от една стопанска година на арендатора, обработващ масива, в който попада съответният имот от ОПФ, при наем съгласно разпоредбите на настоящата Наредба.
Чл.11. Придобитите с протоколно решение на комисията по чл. 19 ал. 2 от ЗСПЗЗ земеделски земи могат да се отдават под наем по общия ред за срок до 10 години. 
Чл.12. (1) Мерите и пасищата – общинска собственост, могат да се отдават под наем или аренда само на земеделски стопани, отглеждащи пасищни животни, или на лица, които са поели задължение да ги поддържат в добро земеделско и екологично състояние за срок пет години. По искане на арендатора или наемателя договорът може да се сключи и за по-кратък срок.
(2) Общинският съвет ежегодно приема решение с мнозинство от общия брой на съветниците за предоставяне и актуализиране на ползването на мерите и пасищата в съответствие с разпоредбите на чл.37о от ЗСПЗЗ. Решението на общинския съвет е правно основание за общо ползване на мерите и пасищата за целите на чл.41 от Закона за подпомагане на земеделските производители. Земеделският стопанин може да получи заверено копие от решението за определяне ползването на мерите и пасищата. 
(3) Ползването на мерите и пасищата от ОПФ е възмездно, като Общинският съвет в решението си по ал. 2 определя размера на таксата за ползване, приходите от която се използват за поддържането им. Цената за индивидуално ползване на мерите и пасищата не може да е по-ниска от пазарната цена.  
(4) При силно охрастени, в лошо състояние или невключени във физическите блокове по СИЗП мери и пасища, Общинският съвет може да допусне безвъзмездно или при намалена такса предоставяне на земеделски стопани, със задължение за почистване и подобряване на състоянието им.
Чл.13. (1) С решение на Общинския съвет могат да се отдават под наем без търг или конкурс на търговски дружества земеделски земи от ОПФ, необходими като терени за временно използване, за спомагателни и допълнителни площадки, комуникации и други, свързани с изграждането, ремонта и поддържането на обекти на техническата инфраструктура, за срока на ремонтно-строителните дейности. Решението на Общинския съвет съдържа точна идентификация на имота и годишна наемна цена.
(2) Въз основа на решението на Общинския съвет се сключва договор за наем от Кмета на Общината.
         Чл. 13А. /Нов, приет с РШ №157 от 21.12.2012 г./  С решение на Общинския съвет могат да се предоставят безвъзмездно земеделски земи от Общинския поземлен фонд на Търговски дружества със 100% общинско участие, за стопанисване и обработване.



РАЗДЕЛ ІІІ
Разпореждане със земеделски земи от общинския поземлен фонд

Чл.14. Разпореждането със земеделски земи от общинския поземлен фонд се извършва по следните способи: продажба, замяна, обезщетяване на собственици, оземляване на безимотни и малоимотни граждани и учредяване на ограничени вещни права в случаите предвидени в закона.
Чл.15. Продажба на земеделски земи от общинския поземлен фонд се извършва след решение на Общински съвет чрез провеждане на публичен търг или публично оповестен конкурс при условия и ред, определени в Закона за общинската собственост и Наредбата за реда на придобиване, управление и разпореждане с общинско имущество.
Чл.16. (1) Замяната на земеделски земи от общинския поземлен фонд със земеделски земи на граждани, юридически лица и държавата се извършва с решение на Общинския съвет при условията и по реда на ЗСПЗЗ и ЗОС и Наредбата за реда на придобиване, управление и разпореждане с общинско имущество, след представяне на мотивирано становище на общинската служба по земеделие и мотивирано становище на Кмета/Кметския наместник на населеното място, в чието землище се намира земеделската земя.
(2) Предлаганите за замяна имоти на физически и юридически лица не могат да бъдат с площ по-малка от 10 декара, същите трябва да бъдат с правилна форма, обработваеми, без ограничение за ползването им.
(3) Земеделските земи, които физически или юридически лица са придобили в собственост чрез замяна със земеделски земи от общинския поземлен фонд, не могат да се раздробяват чрез разпоредителни сделки и да се променя предназначението им за срок от 10 години от извършването на замяната.
Чл.17. При разпоредителни сделки със земи и гори от ОПФ, Кметът на Общината възлага изготвянето на оценките на имотите, на оценител на имоти.
Чл.18. Обезщетяването на собственици със земи от ОПФ се извършва при условията и по реда на чл.19а от ЗСПЗЗ и § 27 от ПЗР към ЗИД на ЗСПЗЗ. 
Чл.19. (1). Оземляване на безимотни и малоимотни граждани се извършва със земи от Общинския поземлен фонд.
(2). Оземляването се извършва от Общинска служба по земеделие гр.Антоново, след подадена информация от Общината за размера, категорията и местонахождението на свободните и годни за селскостопанско производство земи от ОПФ по реда на чл. 20 от ЗСПЗЗ.
 
РАЗДЕЛ ІV
Опазване на земеделските земи от общински поземлен фонд от увреждане

Чл.20. Ползвателите на земеделски земи се задължават да ползват земите по предназначение с грижата на добър стопанин, да опазват археологическите обекти, паметниците на културата, електроенергийните и други съоръжения и инсталации, да опазват земите от ерозия, заблатяване и други увреждания, да спазват агротехническите изисквания и нормативи, както и да поддържат и повишават продуктивните им качества.
Чл.21. Общината осигурява на ползвателите информация за:
1. Продуктивните, технологичните и икономическите качества на земеделските земи.
2. Начините за опазване на повърхностния почвен слой и екологичните му функции от увреждане (замърсяване с битови отпадъци, употреба на торове, пестициди, инсектициди, биологично активни вещества и други, които са регистрирани и одобрени за приложение, а така също и за тези химически вещества, които са забранени за употреба).
3. Задължителните ограничения при ползване на земеделските земи (електропроводи с високо напрежение, застрояване, създаване на нови трайни насаждения и др.).
4. Възможностите за употреба на води за напояване, отговарящи на санитарните норми.
5. Противоерозионните сеитбообръщения за ерозионно застрашените земи от ОПФ.
 

РАЗДЕЛ V
Възстановяване и подобряване на продуктивните качества на земеделските земи от общински поземлен фонд и рекултивация

Чл.22. (1) Възстановяването и подобряването на продуктивните качества на замърсени, заблатени, ерозирани и вкислени земи от ОПФ целят:
1. възстановяване на нарушените екологични функции на горния почвен слой;
2. запазване и повишаване на почвеното плодородие.
(2). Дейностите по ал.1 се извършват чрез предварително разработени, съгласувани и одобрени технологии и проекти.
(3). Технологиите и проектите се утвърждават от експертен съвет, назначен със заповед на Кмета на Общината с участие на представители от Областна Дирекция “Земеделие” гр.Търговище, РИОСВ гр. В.Търговище и РИОКОЗ гр.Търговище.
(4). Изпълнителите на технологиите и проектите се определят чрез конкурс, обявен със заповед на Кмета на Общината.

Чл.23. (1) На рекултивация подлежат:
1. земи с нарушен почвен слой;
2. земи, замърсени с битови отпадъци, заблатени и вкислени, вследствие употребата на големи количества торове и химически препарати.
(2). Рекултивацията се извършва въз основа на предварително изготвен, съгласуван и одобрен проект.
(3). За използването на рекултивираните земеделски земи по т.1 и т.2 за неземеделски нужди е необходима промяна на тяхното предназначение по реда на Закона за опазване на земеделските земи.
Чл.24. (1) Общината ежегодно администрира по бюджета разходите за такси по чл. 30 от ЗОЗЗ за промяна на предназначението на земеделски земи от ОПФ и рекултивация на земите, както и приходите от наеми на земеделски земи от санкции и глоби, при констатирани замърсявания на земеделски земи от ОПФ.
(2). Средствата по ал.1 се разходват за:
1. проектиране и изграждане на противоерозионни обекти;
2. почистване на замърсени терени, рекултивиране на земеделски земи с нарушени екологични функции на горния почвен слой и подобряване на продуктивните им качества 
(3). Финансирането на дейностите по ал.2 се извършва след утвърждаване на бюджета на Общината от Общински съвет - Антоново.
 
ГЛАВА ТРЕТА
Административно наказателни разпоредби

Чл.25. За нарушаване разпоредбите, касаещи земите и горите от Общинския поземлен фонд, виновните физически лица се наказват с глоба, а на юридическите лица се налага имуществена санкция по реда на Закона за опазване на земеделските земи.
Чл.26. Актове за установяване на административни нарушения относно управление, стопанисване и ползване на земи от Общинския поземлен фонд се съставят от определени със заповед на Кмета на Общината длъжностни лица.
Чл.27. Наказателните постановления се издават от Кмета на общината, или оправомощен от него заместник кмет въз основа на актовете, съставени по предходната алинея. 
 
Допълнителни разпоредби
 
§ 1. По смисъла на тази Наредба:
1. “Земеделска земя” е територията, която се ползва за земеделски нужди (производство на селскостопанска продукция, за пасище на животни и др.)
2. “Стопанска година” е времето от 1 октомври на текущата година до 1 октомври на следващата година;
3. “Малоимотни граждани” са лицата, които се занимават основно със земеделско производство и притежават земеделска земя до 8 дка или общо за домакинството до 10 дка, когато то се състои от повече от един член.
4. ”Домакинство “ са съпрузите, невстъпилите в брак деца и родителите на единия или на двамата съпрузи, които живеят заедно с тях.
5. “Рекултивация” е комплекс от технически и биологически дейности, с които се възстановява първоначалното ползване на земята, а когато това е невъзможно се създава друг вид ползване или се оформя подходящ ландшафт.
6. ”Екологични функции на почвения слой” се изразяват чрез способността на почвената покривка да акумулира водни запаси, хранителни елементи, органично вещество и свързаната с него химична енергия, да осигурява условия за жизнена дейност на растенията и микроорганизмите.
7. ”Увреждане на почвената покривка” е изменение на физичните, химичните и биологичните характеристики на почвите, при което възниква опастност екологичните функции на почвения слой да бъдат нарушени за по-продължителен период от време.
8. "Оценител на имоти" е лице, което притежава Сертификат за оценителска правоспособност издаден от Камарата на независимите оценители в България:
§2. (1) /1/ Договорът за наем влиза от деня на подписването му.  
(2) Крайният срок на договора съвпада с крайния на стопанската година.
§3. Стопанисването и управлението на училищни земи се осъществява от директора и училищното настоятелство при спазване реда на настоящата наредба и НРПУРОИ на община Антоново. При закриване на училища в населените места, училищните земи се придобиват от Общината.
 
Преходни и заключителни разпоредби
 
	§1. Настоящата Наредба се издава на основание чл. 22, ал. 1 от Закона за местното самоуправление и местната администрация и е приета с Решение № 47/29.03.2012 г. на Общински съвет Антоново и отменя Наредба управление и разпореждане с общински земеделски земи приета с Решение №87/08.07.2004 г. на Общински съвет Антоново.
	§ 2. За неуредените с тази Наредба случаи се прилагат разпоредбите на Наредбата за реда за придобиване, управление и разпореждане с общинско имущество на Общински съвет Антоново. 
	§ 3. Наредбата влиза в сила от датата на приемането и.
	§ 4. Настоящата Наредба е изменена и допълнена с Решение № 115 по протокол № 13 от 13.09.2012 г. на Общински съвет - Антоново. 
	§ 5. Настоящата Наредба е изменена и допълнена с Решение № 157 по протокол № 19 от 21.12.2012 г. на Общински съвет - Антоново.
	§ 6. Настоящата Наредба е изменена и допълнена с Решение № 450 по протокол № 55 от 29.08.2019 г. на Общински съвет - Антоново.
  § 7. Настоящата Наредба е изменена и допълнена с Решение № 170 по протокол № 22 от 29.04.2021 г. на Общински съвет - Антоново.

